Čaplovič, Dušan, minister školstva, vedy, výskumu a športu SR (2014-06-12):
Vážená pani podpredsedníčka, predsedajúca, vážené pani poslankyne, vážení páni poslanci, vážený pán poslanec, samotná informácia o tom, že novou úpravou má byť obsadzovanie funkčných miest konkurzným konaním je vytrhnutá z kontextu. Áno, tieto funkčné miesta sa obsadzujú na základe výberového konania. A v tejto skutočnosti zmeny ani neplánujeme. Posun oproti súčasnej právnej úprave pri obsadzovaní miest vysokoškolských učiteľov má byť v upustení zrejme od habilitačného a vymenovacieho konania. Vy veľmi dobre viete, že sa už nielen pripravuje už legislatívny zámer, ale sa spolupracuje aj s rektorskou konferenciou, sú tam zástupcovia a ďalší zástupcovia Rady vysokých škôl, kde sa pripravuje legislatívny zámer a súčasne nový vysokoškolský zákon, ktorý by mal tieto veci obsiahnuť, kde sa zatiaľ pracuje v troch variantoch, lebo sú tam možné tri varianty. Ja tu budem hovoriť o dvoch alternatívach. Vychádzam aj z istého poznania a stavu. Tieto zmeny, ktoré by sme chceli dostať do toho európskeho a svetového kontextu, poznáme aj na iných univerzitách a vysokých školách v zahraničí, ako si sú schopní naši predstavitelia vysokoškolských organizácií zastupujúcich naše vysoké školy predstaviť. Viem, že s touto témou vyšiel predchodca pána Chládka alebo predpredchodca pána Chládka pán Fiala, bývalý rektor Masarykovej univerzity v Brne, pričom narazil na odpor, najmä v rektorskej konferencii. A moja návšteva ešte prvá bola v Čechách, keď som navštívil aj pána ministra Fialu, ale našiel som aj vtedy pána rektora Karlovej univerzity, tak som sa na to pýtal. Viem, že v Čechách je k tomu zaujímané negatívne stanovisko. Napriek tomu si myslím, že musíme hľadať nejaký spôsob, akým nie urobíme z našich škôl kamenné univerzity, ale akým ich budeme internacionalizovať, to znamená, aby na naše školy prichádzali tak z praxe, aj, povedzme, zo zahraničia, ľudia, ktorí tam prídu nielen, ako to je v súčasnosti, na dva roky. Je tam tá dohoda uzavretá na dva roky. A zvažujeme aj tú možnosť, že by sme to otvorili úplne a že každá škola si môže k tomu vytvoriť svoj vlastný systém svojich podmienok. Na druhej strane ak by sme išli touto cestou, na ktorú sa pýtate, musíme, samozrejme, urobiť istý štandard, ktorý je minimálne potrebný pri obsadzovaní týchto miest profesorských a docentských na Slovensku s istými kritériami, a ostatné si môže nastaviť jednotlivo a slobodne každá vysoká škola, lebo môže si dať vyšší štandard, nižší štandard si nemôže dať, aby v podstate konečne sme urobili aj v tejto oblasti isté zmeny. Dneska som rokoval aj s bývalým viceprezidentom rektorskej konferencie a rektorom Ekonomickej univerzity pánom profesorom Sivákom o tejto veci. A hľadáme rôzne možnosti, ako to nastaviť tak, aby sme sa viacej otvorili svetu, aby na Slovensko prichádzali osobnosti zo zahraničia, ktoré sem prídu nie na krátkodobý pobyt, lebo, samozrejme, budú vypísané miesta, ktoré sa budú obsadzovať verejnou súťažou na jednotlivých vysokých školách. A tieto miesta budú obsadzované predovšetkým odborníkmi v tej-ktorej oblasti. A to každá škola si premyslí, pretože sa bude merať aj kvalita tej školy, aj vnútorný systém je tak nastavený, akých ľudí prijme na jednotlivé študijné odbory, učebné plány, aby skutočne tá škola bola atraktívna a získavala čoraz viacej, by som povedal, medzinárodného ocenenia, aby sme mohli skutočne byť príkladom aj na našich niektorých vysokých školách, nehovorím, že to tak musí byť na všetkých našich vysokých školách, aspoň v tom porovnaní merateľných výsledkov v strednej Európe v rámci krajín V4. Pri návrhu, samozrejme, vychádzame aj zo skutočnosti, že v súčasnosti v prípade záujemcu, ktorý má relevantné výsledky v tvorivej činnosti, ale nemá titul docent a v zahraničí by obsadil miesto zodpovedajúce docentovi alebo profesorovi, vysoké školy Slovenskej republiky môžu ponúknuť len miesto odborného asistenta. Tu máme viaceré problémy a či sa to týka tých, povedzme, slabších vysokých škôl, alebo lepších, my nemáme vytvorený systém na to, aby sme urobili podmienky pre to, aby sme mohli týchto ľudí na Slovensku nielen zaplatiť, ale súčasne obsadiť na tie odbory, ktoré potrebujeme a po ktorých volajú naši študenti. Čiže má len možnosť byť obsadený na miesto odborného asistenta, ale, ako som povedal, resp. na dva roky, miesto hosťujúceho profesora. Toto by som si vedel predstaviť v tom najbližšom období aj v tom novom vysokoškolskom zákone, odstaviť tie dva roky, ako miesto hosťujúceho profesora aby sa otvorilo. A je vecou každej vysokej školy, že si prijme človeka zo zahraničia. Samozrejme, bude vyučovať v cudzom jazyku, to je celkom prirodzené, a vytvorí podmienky pre to, aby tá škola sa v tej oblasti, v ktorej bude obsadená takáto osobnosť zo zahraničia, aj prezentovala pred študentmi a súčasne vychovávala kvalitných študentov na Slovensku. Našou snahou je, samozrejme, a to chcem na samotný záver, pán poslanec, podčiarknuť, zlepšenie možností pôsobenia zahraničných odborníkov, ako aj skutočnosť, aby sme sa stali v tejto oblasti krajinou so štandardnou právnou úpravou, kde profesor a docent sú len funkčnými miestami, to je cieľ, môj cieľ, ktorý presadzujem, spájanými s pôsobením na tej-ktorej vysokej škole. Samozrejme, po trikrát úspešnom absolvovaní, povedzme, takých konkurzov, ako to poznáme v niektorých štátoch, napríklad v Spojených štátoch amerických, môže byť potom už trvalé mať toto miesto profesora. Alebo v Nemeckej spolkovej republike, v niektorých krajinách je to takisto urobené. Je to cesta. Iste potrebuje to ešte veľa vydiskutovať, predovšetkým potrebujem senzibilizovať tých, ktorí môžu tomu klásť prekážky, ale myslím si, že budúcnosť slovenského školstva a jeho internacionalizácia spočíva aj v tom, že naše školstvo sa otvorí viacej zahraničiu a vytvorí podmienky pre to, aby k nám mohli prichádzať významné osobnosti zo zahraničia alebo mohli u nás pôsobiť na funkčných miestach profesorov alebo docentov ľudia priamo z praxe, ktorých predovšetkým potrebujú mladí ľudia pre svoje vzdelanie. Toľko to je z mojej strany. Ďakujem pekne.